google/wiki40b huggingface dataset:
טובאלו במשחקים האולימפיים לנוער

משחקי הקיץ

המשלחת הראשונה של טובאלו למשחקים האולימפיים לנוער הייתה לאולימפיאדת הנוער סינגפור וכללה שני ספורטאים שהתחרו בשני ענפי ספורט. המשלחת לא הגיעה להישגים וסיימה במקומות האחרונים בענפי האתלטיקה והבדמינטון. המשלחת לאולימפיאדת הנוער נאנג'ינג הייתה המשלחת הגדולה ביותר ששלחה טובאלו עד כה. המשלחת מנתה שלושה ספורטאים שהתחרו בשני ענפים. גם משלחת זו לא הגיעה להישגים וסיימה במקומות האחרונים בענפי האתלטיקה וכדורעף חופים.
ראול לופס

ביוגרפיה

לופס החל את הקריירה המקצועית שלו במועדון חובנטוד בדאלונה בשנת 1998. בשנת 2000 חתם במועדון הפאר הספרדי ריאל מדריד, זאת לאחר שהרשים את הצוות המקצועי של המועדון במהלך המשחקים שנערכו בין שתי הקבוצות. לופס שיחק בריאל מדריד במשך שתי עונות. 
בקיץ 2001 לופס נבחר בסיבוב הראשון של דראפט ה-NBA (מהמקום ה-24 הכללי) על ידי קבוצת יוטה ג'אז. בספטמבר 2002 לופס חתם על חוזה לעונת רוקי אחת אולם לאחר מכן עבר ניתוח עקב פציעה קשה בברכו הימנית. בעקבות הפציעה והניתוח לופס לא שיחק כלל בעונת 2002–2003. לאחר שהחלים מהפציעה שיחק לופס בעונת 2003–2004 בכל 82 המשחקים של העונה הסדירה כרכז השני בקבוצה לאחר קרלוס ארויו. לופס סיים את העונה עם ממוצע של 7 נקודות, 3.7 אסיסטים, 2 ריבאונדים וכ-20 דקות למשחק.
ב-3 באוגוסט 2005, לופס הועבר מהיוטה ג'אז לממפיס גריזליס כחלק מהעסקה הגדולה ביותר בתולדות ה-NBA, עסקה שכללה חמש קבוצות, 13 שחקנים ושתי בחירות דראפט. לאחר חודש שוחרר לופס מהקבוצה. לופס חזר לספרד וחתם בקבוצת ז'ירונה, זאת לאחר שלא מצא קבוצת NBA שתחפוץ בו. לאחר עונה די בינונית במועדון חזר לופס לקדנציה שנייה בריאל מדריד.
לופס משתייך לסגל הנבחרת הלאומית של ספרד משנת 2001. כחלק מנבחרתו הלאומית הוא זכה במדליית הארד באליפות אירופה 2001, במדליית הכסף באולימפיאדת בייג'ינג ובאליפות אירופה בכדורסל 2009.
ארמנדו קופר

קריירת מועדונים

קופר התחיל את הקריירה שלו במחלקת הנוער של אראבה אונדיו. בשנת 2006 הוא הצטרף לקבוצה הבוגרת. בינואר 2011 עורר עניין מצידה של ניו יורק רד בולס, אך בסופו של דבר נשאר באראבה.
ביולי 2011 חתם בגודוי קרוס מליגת העל הארגנטינאית.
ב-26 ביולי 2013 עבר קופר לראשונה לאירופה כאשר הושאל לאוצלול גאלאץ מליגת העל הרומנית. בפברואר 2015 עבר לאירופה וחתם בסנט פאולי מהבונדסליגה השנייה. בסנט פאולי, רשם רק 7 הופעות ו-125 דקות במצטבר.
בספטמבר 2015 חזר לאראבה אונדיו.
ב-18 באוגוסט 2016 הושאל לטורונטו מה-MLS. ב-30 בנובמבר הוא הבקיע בחצי גמר ה-MLS נגד מונטריאול אימפקט. בתום העונה, קופר חתם על חוזה בקבוצה.
ב-29 בינואר 2018 חתם באוניברסידד דה צ'ילה מליגת העל הצ'יליאנית.
ב-29 באוגוסט 2018 חתם בדינמו בוקרשט מליגת העל הרומנית.
ב-24 בינואר 2019 סיכם במכבי פתח תקווה מליגת העל. שלושה ימים לאחר מכן, ערך את הופעת הבכורה שלו בקבוצה בניצחון 0-1 נגד בני סכנין.
בספטמבר 2019 חזר לאראבה אונדיו.

קריירה בינלאומית

בצעירותו, שיחק קופר בנבחרת הנוער של פנמה, והשתתף עמה בגביע העולם בכדורגל עד גיל 20 בשנת 2007.
ב-7 באוקטובר 2006 ערך את הופעת הבכורה שלו בנבחרת פנמה במשחק נגד אל סלוודור. ב-16 בינואר 2011 הבקיע את שער הבכורה שלו בנבחרת בניצחון 0-2 נגד ניקרגואה במסגרת קופה סנטרואמריקנה 2011.
קופר נכלל בסגל נבחרת פנמה לקראת מונדיאל 2018.
ג'ורג' הבודד

היסטוריה

ג'ורג' נצפה לראשונה בשנת 1971 על ידי חוקר הרכיכות ההונגרי יוז'ף ואגוולג'י (József Vágvölgyi) באי פינטה שבארכיפלג גלאפגוס. שמו ניתן לו כשמו של השחקן האמריקאי ג'ורג' גובל. מאז שנמצא, נחשב לפריט היחיד בתת-המין. בשנת 2008 נעשו ניסיונות רבייה עם שתי צבות נקבות מתת-מינים קרובים, אולם הביצים שנוצרו היו עקרות. ניסיונות רבייה עם צבות מתת-מינים אחרים לא הביאו כלל ליצירת ביצים. על מנת להגן עליו, הוצאו מהאי פינטה כל הכבשים שהיו עליו, וצמחיית האי החלה לחזור למצבה הקודם, דבר שקיוו כי יעזור לרביית תת-המין.
ג'ורג' הפך לסמל לבעלי החיים הנתונים לסכנת הכחדה.
ב-24 ביוני 2012 הודיעה הנהלת הגן הלאומי גלאפגוס כי ג'ורג' נמצא מת. בבדיקה שנערכה נמצא שמת מסיבות טבעיות בהיותו בן כ-100 שנים. גיל זה אינו זקן במיוחד לצבים ממין זה – שיכול להגיע ל-170 שנה ולפי הערכות שונות אף עד גיל 200.
חלווה

חלווה היא ממתק מוצק המבוסס על שומן מן הצומח ועל סוכר. יש סוגים רבים של חלווה. בישראל פופולרית החלווה המבוססת על שמן מטחינת שומשום גולמית. לחלווה מספר מקורות גאוגרפיים, החל מפקיסטן ומאיראן ועד בלארוס ואוקראינה. בטורקיה היא נחשבת למאכל לאומי.
המילה חלווה הגיעה לעברית וללשונות רבות אחרות מן הערבית, ופירושה "ממתק", מן حُلْو (מתוק). כדי לציין את החלווה ולהבדילה משאר הממתקים משתמשים דוברי הערבית בשם המלא حَلاوَة طَحِينِيَّة - "ממתק טחון".

תהליך הייצור


החלווה מיוצרת באמצעות ערבול מרכיביה: טחינה גולמית, סירופ גלוקוז, סוכר ולעיתים גם תמצית שורש בורית רפואית, בטמפרטורה של 120 מעלות צלזיוס תוך כדי ערבול רב כיווני. בתעשייה קיימים מתקני ייצור גדולים לשימוש זה. לאחר הבישול יוצקים את החלווה לתבניות ולאחר הקירור מתקבל גוש חלווה.
מיכאל בן-נפתלי

ביוגרפיה

נולד ב-26 בנובמבר 1921 בישראל ולמד בתל נורדוי ובבית הספר הטכני מונטיפיורי. בצעירותו בתל אביב היה חבר השומר הצעיר בקן צפון של גדוד משמר העמק וחבר הפלוגה הימית של הפועל תל אביב. הוא עבד בבית החרושת אמפא כחרט ובמסגרת חברותו בחי"ש גויס במלחמת השחרור לחטיבת קרייתי. בקרב בכפר עאנה נפגע מירי בעמוד השדרה במהלך חילוץ פצועים בנסיעה על משוריין. הפגיעה הותירה אותו משותק בפלג הגוף התחתון.
כבעל מלאכה הוא בנה בשנות החמישים את עגלת הספורט לנכים שנקראה על שמו – מב"ן. ב-1953 יצא במשלחת הראשונה מישראל שהשתתפה במשחקי סטוק מנדוויל, התחרה בקליעה למטרה וזכה במקום הראשון במשחה חתירה. הוא התמיד בהשתתפות במשחקים והשתתף במשחקים בשנות החמישים, השישים והשבעים. ב-1954 זכה במדלית כסף בהטלת כידון ובמדלית ארד במשחי חתירה וגב. ב-1957 התחרה בשחייה והיה חבר נבחרת הכדורסל.
ב-1960 וב-1964 השתתף בנבחרת ישראל לאולימפיאדות הנכים ברומא ובטוקיו והיה חבר נבחרת הכדורסל שזכתה במדליות ארד.
ב-2008 נפטר. הוא הוכר כחלל צה"ל שנפטר כתוצאה מפציעתו בשירות פעיל.
תערובת (הלכה)

במסגרת דיני הכשרות שבהלכה, תערובת היא דבר אסור ודבר מותר שהתערבבו, כגון מזון כשר עם מזון טרף או כלי כשר עם כלי טרף.
דינה של תערובת כזאת (האם מותר, בדיעבד, לאכול אותה) אינו חד-משמעי, אלא הוא תלוי במספר גורמים: מה היה חום התערובת, מאיזה חומר עשוי הכלי, מה התערבב לתוך מה ועוד.

ביטול בשישים וביטול חד בתרי

ביטול חד בתרי, או ביטול ברוב הוא ביטול האיסור במקרה בו אל התבשיל הכשר נוסף מעט איסור בכמות פחותה מן ההיתר (ולדיעות מסוימות דווקא כשההיתר פי שניים). לעומתו, ביטול בשישים מורה על יחס מסוים ביניהם של כמות מותרת הגדולה פי שישים לפחות מהאסורה.
מדין תורה, כאשר דבר אסור מתערבב בדבר מותר בלי אפשרות להפריד, אם כמות המותר היא רוב, אז האיסור על המועט מתבטל והופך גם הוא למותר. אבל אם האיסור נתן טעם במותר, אף על פי שיש רוב היתר נאסרת כל התערובת. ולכן אם התערבב מין בשאינו מינו, יבש בלח או לח בלח, או יבש ביבש והתערובת התבשלה, צריך שהרוב יהיה פי 60 ומעלה כדי לבטל את האיסור, שכן ברוב המקרים מאכל אינו נותן טעם בכמות העולה עליו פי שישים.
חז"ל גזרו שתי גזירות: כאשר מתערבב מין בשאינו מינו יבש ביבש וכן כשמתערבב מין במינו, לח בלח או לח ביבש, גם הם צריכים ביטול בשישים. ולכן כל סוגי האיסורים בטלים בשישים, למעט המקרה של מין במינו שהתערבב יבש ביבש, שבטל ברוב.
החשיבות למידע (נפקא מינה) האם האיסור הוא מהתורה או מדברי חכמים היא במקרים בהם נוצר ספק, מאחר שבמקרים של ספק דיני תורה מחמירים, ובספק דיני חכמים - מקלים.
ארי סינגר

ביוגרפיה

סינגר, בנם של ביטריס וחיים-אהרון, נולד בארצות הברית, ובשנת 1973 עלה עם משפחתו לישראל שהתיישבה ברמת גן. למד בישיבת בני עקיבא כפר הרא"ה ובישיבת הגולן. ועם גיוסו לצה"ל שובץ בחיל השריון. בשריון עבר הכשרה כלוחם וקורס מפקדי טנקים. בהמשך השלים קורס קצינים ושימש כמפקד מחלקת טנקים. לאחר שחרורו שימש במגוון תפקידי פיקוד ומטה בעוצבת יפתח ובהם מפקד גדוד. לאחר מלחמת לבנון השנייה מונה למפקד עוצבת יפתח ולאחר מכן כראש מטה אוגדה 210. 
ביולי 2017 הועלה לדרגת תת-אלוף במילואים ומונה לקצין מילואים ראשי. 
סינגר הוא יהלומן, ומתגורר בהתנחלות פדואל. נשוי ואב ל-6 ילדים. אחיו יעקב-דוד סינגר נהרג במהלך שירותו הצבאי.
ספריית קרן ולמדונה

ספריית קרן ולמדונה (באנגלית, The Valmadonna Trust Library) הייתה אוסף של 13,000 ספרים מודפסים וכתבי יד בעברית ובאלפבית עברי. היא נמכרה על ידי הנאמנים בינואר 2017 לספרייה הלאומית של ישראל. היא קרויה על שם ולמדונה (איט'), עיירה קטנה ליד אלסנדריה בצפון מערב איטליה שיש לה קשרים ארוכי טווח עם משפחת לונצר. האוסף מכיל חיבורים מכל העולם, במיוחד מאיטליה, "ערש הדפוס העברי". פריטים רבים באוסף הם נדירים או ייחודיים ורבים מהם מתוארכים לראשית הדפוס העברי. ארתור קירון (Arthur Kiron) אוצר אוספי היהדות באוניברסיטת פנסילבניה אומר: "אני לא מכיר אף אוסף אחר הנמצא בידיים פרטיות הדומה לו. הוא מתחרה, אפילו באוספים של המוסדות הגדולים בעולם."

מכירת האוסף

בתחילת 2009 הועמד האוסף שערכו הוערך ב־40 מיליון דולר למכירה על ידי סות'ביס בתנאי שהוא יימכר כאוסף שלם ולא יפוצל וכן יישאר נגיש לחוקרים. האפוטרופוס ג'ק לונצר שלא הרוויח מתהליכי המכירה הצהיר: הייתי רוצה שהספרייה תרכש על ידי ספריית הקונגרס. זה יהיה אושרי הגדול ביותר. אחרי שביקר בתצוגה של האוסף בסות'ביס כתב חוקר ממכון דרישה על הישגו של לונצר:
"בבוקר ביקורי למדתי את פירושו של ר' דוד קמחי הידוע כרד"ק על מאבקו של יוסף עם אחיו. בכנות, הייתה לזה תחושה של עוד אחד מהפירושים הרבניים הרבים ... אז הלכתי לולמדונה. התבוננתי היטב באחד מכתבי היד העתיקים יותר. ראיתי שזה היה ספר תהילים עם פירוש רד"ק. באותו רגע הזמן והחלל קרסו ומצאתי עצמי קשור לכל יהודי שלמד את חיבורו של קמחי מאז שנכתב בסוף המאה ה-12 וראשית המאה ה-13. רגע זה הבהיר לי שאני לא סתם יהודי מודרני הלומד בישיבה מודרנית ליד מרכז לינקולן. אני קשור לכל יהודי במשך 800 שנות היסטוריה. אני רואה את קמחי כפוף על חיבורו ותוהה אם נשמתו יודעת שגם עתה אנחנו לומדים ממנו, שהדברים שליבן נשארים רלוונטיים ללימוד הטקסט המקראי כפי שהיה לבני זמנו. הספרים באוסף ולמדונה – הספרים של עמנו – מחיים את ההיסטוריה ושומרים על ההיסטוריה חיה גם אם הקהילות שיצרו אותה כבר מתות מזה זמן רב".
במאי 2011 דיווח הג'ואיש כרוניקל בלונדון שהאוסף עדיין עומד למכירה, במחיר של כ־25 מיליון דולר.
בדצמבר 2015 ניהל סות'ביס ניו יורק את המכירה של התלמוד הבבלי שהדפיס דניאל בומברג בשנים 1519‏-1523‏ מאוסף ולמדונה בסכום של 9.3 מיליון דולר. זה העותק שלונצר השיג ממנזר וסטמינסטר ב־1980.
בינואר 2017 נמכר האוסף לספרייה הלאומית של ישראל במכירה פרטית שאורגנה על ידי סות'ביס בשיתוף עם אספני הארכאולוגיה, הספרים והיודאיקה ד"ר דוד וימימה יסלזון. דוד בלומברג, יושב הראש של חבר המנהלים של הספרייה אמר:
"ספריית קרן ולמדונה מייצגת תוספת היסטורית לאוסף המוביל שלנו הכולל כתבי יד, דפוסים וספרים יהודיים המשקף ומגלם את התרבויות של העם היהודי סביב העולם ועל פני הדורות".
ספריית קרן ולמדונה תשכון בבנין החדש של הספרייה הלאומית של ישראל בירושלים והיא אמורה להיפתח לקהל הרחב בשנת 2022.
מוריס ז'ולי

דיאלוגים בגיהנום

יצירתו המפורסמת ביותר היא הספר הפוליטי-סאטירי "דיאלוגים בגיהנום בין מקיאוולי למונטסקייה" (Dialogue aux enfers entre Machiavel et Montesquieu). הספר הוא התקפה פוליטית על שלטונו של נפוליאון השלישי. הספר הודפס ויצא לאור לראשונה בבריסל בשנת 1864. ז'ולי הדפיס את הספר בבריסל כדי להימנע מהתעמתות עם המשטר הצרפתי. כשהוברחו עותקי הספר לצרפת, זוהה ז'ולי כמחבר בידי המשטרה הצרפתית, ונעצר. עותקי הספר הוחרמו ונשרפו וכיום קיימים מעט מאוד עותקים שלמים של הספר. ב-25 באפריל 1865 הורשע ז'ולי ונשלח לכלא בפריז ל-15 חודשים.
ב"דיאלוגים בגיהנום" השתמש ז'ולי בשתי דמויות היסטוריות המייצגות עמדות שונות. הספר הוא מעין פרוטוקול לדיאלוגים ביניהם. בדרך זו הוא מבקר את השלטון הנפוליאוני, חוסר החירויות ועוד. מונטסקייה מייצג את הליברליזם והפלורליזם (שבהם דגל ז'ולי) ומקיאוולי מייצג את העריצות החשוכה (שאותה תקף ז'ולי).

הדיאלוגים בגיהנום והפרוטוקולים של זקני ציון

אחד מהעותקים המעטים ששרדו את מסע שריפת הספרים של ז'ולי, מצא את דרכו לשווייץ, שם הוא נאסף על ידי האוכרנה, המשטרה החשאית הרוסית.
באוכרנה ביצעו שכתוב של הטקסט, תוך העתקה של קטעים שלמים מהספר והחלפת הקטעים נגד העריצות במילים נגד היהודים, וכך יצרו את "הפרוטוקולים של זקני ציון". את ההוכחות לשכתוב סיפקו התובעים במשפט ברן נגד הפצת הפרוטוקולים בשווייץ: קטעים שלמים מן הדיאלוגים מופיעים גם בפרוטוקולים כפי שהם, וחלק גדול מהגרסאות הראשונות של הפרוטוקולים כתוב בסגנונות ומשלבי צרפתית שונים, כאשר את הצרפתית הקלוקלת הוסיפה המשטרה החשאית הרוסית. העמודים הראשונים בפרוטוקולים זהים לחלוטין לעמודים הראשונים בדיאלוגים פרט לשינויים מינוריים.
סחרן יום

סחרן יום הוא סוחר הקונה ומוכר מכשירים פיננסיים (לדוגמה, מניות, איגרות חוב, אופציות, מטבעות זרים, וחוזים עתידים) בתוך אותו יום מסחר, כך שמחיר המכירה נקבע בטרם נסגר יום המסחר בשוק. סגנון מסחר זה נקרא "מסחר יומי". סחרן יום עשוי לתת בין הוראות בודדות למאות הוראות קנייה ומכירה מדי יום, תלוי בסגנונו האישי.

סוגי סחרני יום

ישנם שני סוגים עיקריים של סחרני יום: מוסדיים וקמעונאיים.
סחרן יום מוסדי הוא סוחר העובד עבור מוסד פיננסי. לסוחר זה יתרונות מסוימים על סחרני יום קמעונאיים כיוון שבדרך כלל עומדים לרשותו משאבים גדולים יותר, כלים, ציוד, כוח קנייה גדול יותר, תזרים מזומנים גדול יותר המאפשר מסחר מתמיד בשווקים, קווי תקשורת ומרכזי מידע מתמחים, תוכנות יקרות ומתוחכמות לניתוח מגמות שוק, צוותי סיוע, ועוד. משאבים אלה נותנים לסחרני היום המוסדיים יתרון מסוים על פני הסחרנים הקמעונאיים.
סחרן יום קמעונאי הוא סוחר העובד עבור עצמו, או בשותפות עם מספר קטן של סוחרים אחרים. סוחר קמעונאי בדרך כלל עושה שימוש במשאביו הכלכליים האישיים, אף שייתכן כי יסחור גם באמצעות השקעות של אחרים.
בעבר היו רוב סחרני היום גורמים מוסדיים בשל היתרונות העומדים לרשותם. אולם, מאז המהפכה הטכנולוגית שהתרחשה בשוקי המכשירים הפיננסיים במחצית השנייה של שנות ה-90, התקדמות המיחשוב האישי והאינטרנט, התאפשרה אף לסוחרים בודדים גישה לכלי ניתוח שוק מתקדמים. עמלות ברוקר נמוכות וכן תקנות המאפשרות גישה קלה יותר לבורסה לניירות ערך הביאו לעלייה במספר סחרני היום הקמעונאים.
דניס ראסל דייוויס

חייו

דייוויס למד פסנתר וניצוח בבית הספר ג'וליארד, ושם קיבל תואר דוקטור. הוא כיהן כמנהל מוזיקלי של תזמורת סיינט פול משנת 1972 עד 1980. ב-1977 היה שותף לייסוד תזמורת המלחינים האמריקאים עם המלחין פרנסיס ת'ורן, והיה מנהלה המוזיקלי עד 2002. דייוויס היה מנהלה מוזיקלי של הפילהרמונית של ברוקלין מ-1991 עד 1996.
בשנת 1980 עבר דייוויס לשטוטגרט, גרמניה, שם כיהן כמנהל מוזיקלי ראשי של האופרה הממלכתית מ-1980 עד 1987. הוא העלה שם בביצוע בכורה שתי אופרות מאת פיליפ גלאס, יחד עם מספר רב של אופרות מן הרפרטואר הסטנדרטי, במקרים רבים בהפקות שהתייחדו בבימוי חדשני יוצא דופן. הוא עבד עם במאים רבים, בהם רוברט אלטמן בשיתוך פעולה ב"סלומה" של ריכרד שטראוס בהמבורג. כמו כן החזיק במשרות קבועות בתזמורת הקאמרית של שטוטגרט, תזמורת בטהובן-האלה בון (1995-1987) והתזמורת הסימפונית של רדיו וינה. דייוויס היה מנצח ראשי של תזמורת ברוקנר בלינץ
והאופרה של לינץ מ-2002 עד 2017. במרץ 2008 התמנה דייוויס למנהל המוזיקלי השלישי של התזמורת הסימפונית של בזל, מינוי שנכנס לתוקף בעונת 2010-2009, בחוזה התחלתי לחמש שנים. הוא כיהן במשרה זו עד עונת 2017-2016. בספטמבר 2017 הודיעה הפילהרמונית של ברנו על מינוי דייוויס כמנצח הראשי הבא שלה, החל בעונת 2019-2018, בחוזה התחלתי לארבע עונות.
רחל שור

ביוגרפיה

מילדותה שיחקה בתיאטרון, בקולנוע ובטלוויזיה. בוגרת המחזור הראשון של סטודיו למשחק ניסן נתיב. הייתה מהצוות המקורי של תיאטרון החאן בהנהלתם של מייקל אלפרדס ואילן רונן. מאוחר יותר הייתה מורה למשחק ולטכניקת אלכסנדר (הנחיית כיוונים) בסטודיו למשחק ניסן נתיב. הופיעה בתוכנית הטלוויזיה ניקוי ראש. עבדה כהומיאופתית מ-2002.
בנה הוא השחקן אילן גנני.
דוב שחור אמריקני

תפוצה

הדוב השחור האמריקני נפוץ באמריקה הצפונית, מצפון קנדה ואלסקה דרומה למקסיקו ומהאוקיינוס האטלנטי עד לאוקיינוס השקט. תחום תפוצתם כולל 39 מ-50 מדינות ארצות הברית וכל הפרובינציות הקנדיות. האוכלוסיות במרכז-מזרחה ודרומה של ארצות הברית נשארות בהרים ויערות מוגנים של פארקים לאומיים ושמורות טבע. בעבר היו ככל הנראה למעלה משני מיליון דובים שחורים אמריקניים באמריקה הצפונית; הערכות בשנות ה-80 של המאה ה-20 הניחו שמספרם מתחת ל-200,000. כיום נאמדת אוכלוסייתו של הדוב השחור האמריקני ביותר מ-600,000 פרטים.

מבנה גוף ומראה

אורך גופו של דוב שחור אמריקני הוא כ- 160 ס"מ.
נקבת דוב שחור אמריקני שוקלת בין 40 ק"ג ל-180 ק"ג, בעוד זכר שוקל לרוב בין 115 ל-275 ק"ג, אף שדובים בוגרים יכולים אף לשקול למעלה מ-300 ק"ג. הגורים שוקלים בין 200 ל-450 גרם בזמן הלידה. לדוב השחור האמריקני עיניים קטנות, אוזניים מעוגלות, אף ארוך, גוף גדול וזנב קצר. הוא ניחן בחוש ריח מצוין. צבע שערותיו משתנה מפרט לפרט, אך לרוב הפרטים יש שיער שחור.
הם מסוגלים לעמוד וללכת על רגליהם האחוריות, אך התנוחה הרגילה שלהם היא על ארבע רגליהם. בכל כף רגל יש לדוב השחור האמריקני חמש ציפורניים חזקות המשמשות אותו לקריעה, חפירה וטיפוס. מכה אחת מכף רגלו הקדמית החזקה מספיקה כדי להרוג אייל מבוגר. אולם למרות גודלם וחוזקם, הדובים השחורים האמריקניים מהירים וזהירים בתנועתם.

רבייה וגידול צאצאים

הדובים מגיעים לבשלות ליצירת צאצאים בסביבות גיל 4 או 5 שנים ומתרבים כל 2 עד 3 שנים. הם מתרבים באביב, בדרך כלל במאי ויוני, אך העובר לא מתחיל להתפתח עד לתרדמת החורף של האם במאורה. אם מזון היה מצוי בצמצום והאם לא השיגה מספיק שומן כדי לתמוך בעצמה בתרדמת החורף ולאפשר את התפתחותם של העוברים, העוברים אינם מתפתחים.
הגורים נולדים בדרך כלל בינואר ובפברואר. הגורים העיוורים שוקלים בסביבות 200 עד 450 גרם בלידה, ותאומים נפוצים מאוד. הם נגמלים מיניקה בין יולי וספטמבר בשנה הראשונה לחייהם, ונשארים עם אמם עד סוף החורף הראשון. בחורף השני הם כבר בדרך כלל עצמאיים.
הישרדותם של הגורים תלויה במיומנותה של האם ללמד את גוריה מה לאכול, איפה ואיך למצוא מזון, איפה להקים מאורה, ומתי ואיפה לחפש מחסה מחום ומסכנה.
תוחלת חייהם של דובים שחורים אמריקניים בטבע יכולה להגיע ל-25 שנים, אך לרוב הם חיים רק בסביבות 10 שנים, עקב היתקלויות בבני אדם.

ציד דובים

כיום אחד האיומים העיקריים על הדוב השחור האמריקני הוא ציד בלתי חוקי, הרווח לצורך הספקת כיסי מרה וכפות רגליים של דובים לשווקים באסיה; איברים אלו נחשבים לבעלי סגולה רפואית בסין, ביפן ובקוריאה. הביקוש לאיברים אלו גורם גם לציד של דובים אחרים, כגון דובי גריזלי ודובי קוטב. האמנה על הסחר הבינלאומי במינים של בעלי חיים וצמחי בר המצויים בסכנה (CITES), שעליה חתומות למעלה מ-120 מדינות, מספקת אמצעים לריסון הסחר הבלתי חוקי בחיות בר ובמוצרים המופקים מהן על פני הגבולות הבינלאומיים, דבר שמסייע להגן על הדוב השחור מציד.
אבי פרץ (זמר)

ביוגרפיה

פרץ גדל בבת ים. סבו היה פייטן מפורסם במרוקו. מגיל צעיר למד לנגן על קלידים, וב-1979 בגיל 13 החלה הקריירה המוזיקלית שלו. 
בשנת 1993 הגיעה הפריצה הגדולה עם השיר "קשה לי" (מילים ולחן: דני שושן), שהפך ללהיט ענק תוך זמן קצר.
באמצע השנה הוציא את אלבום הבכורה שלו, "גלגל הזמן", שממנו בלטו גם החידוש ל"שיר אהבה ישן ("אניטה וחואן") ו"יום ועוד יום" (מילים ולחן: גבי דהאן) האלבום זכה להצלחה גדולה, נמכר במאות אלפים והסינגלים שקידמו אותו הושמעו רבות בתחנות הרדיו. ניסים בן חיים הפיק את האלבום, ומנחם (מיכי) חייק עיבד את השירים. עוד באותה שנה, בעקבות פתיחתה של התחנה המרכזית החדשה בתל אביב, הקליט בדואט עם מרגלית צנעני את "התחנה המרכזית" (מילים: יואב גינאי, לחן: יוני רועה, עיבוד: אריה ברקוביץ'). 
בסוף שנת 1994 הוציא את אלבומו השני, "אליך", שהצליח אף הוא. השירים הבולטים ביותר מהאלבום היה חידוש לשירו של אריס סאן "זוג או פרט" ("ערב ערב"), וכן "אמור אמורה" (מילים ולחן: דני שושן). אושר כהן, מיכי חייק ויניב שושן עיבדו את שירי האלבום. 
בשנת 1995 יצא אלבומו השלישי "לך שרתי", בו בלטו שיר הנושא (מילים ולחן: דני שושן), "ישנה עיר" (מילים: יהודה אופן, לחן: אלי קניאל) וחידוש ל"שירו של שפשף", שביצע במקור מאיר בנאי.  
בשנת 1997 הוציא את אלבומו הרביעי "שלווה", אשר כלל חידושים לשירים שהלחין יאיר רוזנבלום: "אוריאנה", שהתפרסם בביצועה של רבקה זוהר, חידוש ל ל"שיר של יום חולין" בדואט עם ירדנה ארזי, "היה לי חבר היה לי אח" ו"מיכלי", שיר שכתב רוזנבלום לחברתו לפני מותו והוקלט לראשונה (עם טעות בהדפסה, בה נכתב "מיכאלי" במקום "מיכלי").
בשנת 1998 יצא אוסף כפול שכלל את מיטב שיריו של פרץ וכן ארבעה שירים חדשים: "בך מאוהב" (מילים: דני שושן), "אור שבעת הימים" (מילים: דודו ברק, לחן: אבי טולדנו), גם הוא בדואט עם ארזי, "זה הלילה" (מילים ולחן: אביחי מליחי) ו"התחנה המרכזית" בדואט עם מרגלית צנעני, שהוקלט 5 שנים קודם לכן. בנוסף נכללו באלבום קטעי בונוס, שירים מהופעות, ורמיקס לשיר "קשה לי".
בשנת 1999 הלחין וביצע את שיר האליפות של קבוצת הכדורגל הפועל חיפה "אדום עולה עולה" (מילים: אהוד מנור, עיבוד: קובי אושרת ואבי פרץ) 
בשנת 2001 יצא אלבומו "כל פעם מחדש". מתוך האלבום הזה יצאו השירים "שוב לשוב" שכתב יוסי גיספן, הדואט עם הזמר אוריאל שלומי "אהובה"  ו"כל פעם מחדש" (בשניהם - מילים: רחל שפירא), שהגיע למקום השני בפסטיבל הזמר, שחזר באותה שנה באופן חד פעמי. בניגוד לאלבומיו הקודמים, באלבום זה עיבד פרץ את כל השירים. תשעה מתוך עשרה לחנים נכתבו על ידיו.
פרט לביצוע שירים, פרץ גם כתב שירים לאמנים רבים, ביניהם מרגלית צנעני ואלי לוזון. בשנת 2004 יצא השיר "לך" שכתב יוסי גיספן והלחין פרץ בעצמו, שזכה להצלחה.
בשנת 2006, חמש שנים לאחר אלבומו הקודם, הוציא פרץ את הסינגל "קטנטנה" (מילים: יוסי גיספן), שאותו גם הלחין ועיבד. השיר זכה להצלחה בערוץ 24 ובתחנות הרדיו. במרץ אותה שנה הוא השתתף בקדם אירוויזיון עם השיר "בואו נרקוד" (מילים: אבי פרץ, דורון אלימלך, שרון אביחלק, לחן: עדי לאון, עיבוד: דורון אלימלך ושרון אביחלק). 
בשנת 2012 הוציא סינגל בשם "קיץ אמיתי" כהכנה לאלבום אולפן שתיכנן להוציא. ובאותה שנה כתב והלחין פרץ לאומן דודו דרעי את הלהיט "שמחת חיים", שנחשב ללהיט במוזיקה הים תוכנית הדתית.]
בשנת 2016 הפיק והלחין לדודו דרעי את הסינגל "בואי בשלום כלה".
האח הגדול עונה 7

על העונה

אסי עזר פרש מהנחיית התוכנית לטובת הנחיית העונה השלישית של "הכוכב הבא" ששודרה במקביל בשידורי קשת. הפרס של זוכה עונה זו היה דירה בשווי 1.4 מיליון ש"ח. זוהי גם העונה הראשונה בתולדות האח הגדול בה השתתפו ארבעה דיירים בגמר. בעונה זו הוצגה משימת ההצלה "משחקי האח" בה לקחו חלק כל המועמדים להדחה באותו שבוע. המשחקים כללו שלושה חידונים שונים ולמנצח התאפשר להוציא את עצמו מרשימת ההדחה על ידי בחירת מועמד אחר שיעמוד להדחה במקומו. 
כניסתו של הדייר הטרנסג'נדר מייקל אלרוי, עוררה עניין רב והביאה לעלייה של 110% בשיח ברשת בנוגע לקהילה הטרנסג'נדרית. על פי בדיקה שנערכה ברשתות חברתיות, אתרי חדשות, טוקבקים, פורומים, בלוגים, יוטיוב, טוויטר ואינסטגרם, נרשמה עלייה בנפח השיח ובמעורבות הקהל בו שבאה לידי ביטוי בכמות המשתתפים והתגובות בדיון בודד.
בעונה זו בלט המתמודד שי חי, במסגרת המשימות שחולקו לדיירים, הוא ביקש את המשימה להעמיד דיירים להדחה בפומבי, הוא קרא לפינתו "כל האמת בפרצוף" ובה הסביר את מניעיו במילים בוטות בנוכחות הדיירים. התנהלותו בבית גרמה לו לעימותים רבים עם דיירים אחרים בבית אך גם לפופולריות עצומה מחוצה לו. מרבית השיח התקשורתי אודות התוכנית עסק בו ומעריציו הקימו מספר קבוצות ברשתות החברתיות התומכות בו הכוללות אלפי חברים, הם התאספו להפגנות תמיכה בסמוך לבית והעלו מספר פעמים מסוקים עם שלטי תמיכה בו, דבר שהוסיף למעמדו המתערער בבית. לאחר עזיבתו התחוללה סערה ברשת, וכן כ-10,000 צופים התנתקו מערוץ 26 שמשדר בשידור חי את המתרחש בבית. מנגד, דיירים שהודחו במהלך התוכנית, התלוננו שעריכת הפרקים המשודרים הייתה לא הוגנת והתמקדה בשי חי, במקביל מעריציו התלוננו על עריכה מגמתית נגד שי חי שמוציאה אותו אלים. 
בעונה זו השתמשו בגימיק של "עצירת הזמן". כאשר העונה החלה, האח הגדול "עצר את הזמן" בכל רחבי הבית מלבד "חלל הזמן", חדר בבית שבו הזמן לא נעצר ובו התקיימו ההדחות וגם מסיבות לרגל אירועים מיוחדים. דודו כהן, הדייר הראשון שנכנס לבית, קיבל משימה סודית: לקבוע מי יהיה הדייר שיעמיד להדחה באופן פומבי, דייר שלא יקבל את מזוודתו, שני דיירים שיהפכו לדייר אחד (יעמידו להדחה ביחד ויועמדו ביחד), דייר שיועמד כל שבוע להדחה ודייר שיקבל חסינות מהדחה לשבוע הראשון בבית. אך אז האח הגדול "עצר את הזמן" בבית וההחלטות היו תקפות לכל העונה. שני הדיירים (גילי וגיל) שהתמודדו כדייר אחד בבית העמידו להדחה כאחד וקולם מההצבעות נספרו ביחד (לבסוף הם גם הודחו ביחד). הדייר שי חי העמיד את הדיירים להדחה באופן פומבי, ברק אדרי קיבל חסינות מהדחה ובעצם הבטיח את מקומו בגמר, ודודו כהן מועמד באופן קבוע להדחה. לקראת סיומה של העונה, במסגרת משימה עם משפחות הדיירים, המשפחות החליפו בין התפקידים.
אבינו מלכנו (משה גרשוני)

תיאור

סדרת ההדפסים "אבינו מלכנו" מכילה ארבעה הדפסים (DR.379-DR.382) שנוצרו בסדנת ההדפס ירושלים בשנת 1984. הם נוצרו בטכניקה של הדפס רשת על ידי המדפיס גילי מייזלר. ארבעת ההדפסים מכילים דימוי משותף המופיע בגרסאות שונות או על גבי נייר שונה. אחד ההדפסים (DR.381), שהודפס במהדורה של 18 עותקים, מתאר שתי רקפות, המציירות באקספרסיביות ובשטיחות בצבע שחור על רקע של נייר בצבע קרם. ולצידן צייר האמן מגן דוד צהוב ומעליו מעין סמל מכונף, המזכיר סמלים צבאיים כגון נס הלגיונות הרומיים (Signum manipuli). אריק קילמניק טען כי גרשוני אמר לו שסמל זה מסמל "תחת". שני סמלים אלו מוקפים בצבע אדום, המאזכר גם דימוי של להבה. בין הרקפות כתב האמן את הביטוי "אבינו מלכנו", ביטוי הפותח את "תפילת אבינו מלכנו". 
ברוב ציורי ורישומי הרקפות של גרשוני מאותה עת הרקפות משרטטות בקו מגומגם או חלש. כאן, לעומתן, הן מתוארות כצללית מלאה וברורה. איתמר לוי במאמרו (1986) אודות עבודות יצירות גרשוני, תיאר את סגנון הציור של הרקפות בהדפס זה כסמלי וכמאזכר יצירות אומנות ואמנות עממיות כגון רישומי דיו ישראליים ומגזרות נייר. 
ההדפס נוסף (DR.382), שהודפס במהדורה של 11 עותקים, מכיל את אותו דימוי, המודפס כאן כולו בשחור על רקע לבן. הדפס זה מדגיש יותר את מוטיב המוות, האופייני ליצירתו של גרשוני באותן שנים. בתוך הסמל המכונף מופיעה הכתובת - "ילד טוב ירושלים", שנמחקה בסדרות האחרות. סביב הדימוי הוסיף האמן מסגרת אדומה עבה ובה דימויים צמחיים בצבע שחור, כמעין זר (גרלנדה) של אבלות. בנוסף, על ההדפס מופיע טקסט באותיות אדומות, הלקוח משירו של חיים גורי "באב אל וואד", הקושר בין פרח הרקפת לבין מות חיילי צה"ל. שני ההדפסים הנוספים בסדרה הודפסו בצבע שחור. הראשון מביניהם (DR.379), הודפס במהדורה של 12 עותקים על נייר עיתון מקומט ואילו השני (DR.380) במהדורה של 8 עותקים על נייר עיתון רגיל.
העבודות הוצגו לראשונה בתערוכה "גרשוני בסדנת ההדפס ירושלים" (1984) שהתקיימה בסדנה. 
ההדפס הראשון (DR.381) נמצא באוסף מוזיאון תל אביב לאמנות ואילו ההדפס השני (DR.382) נמצא באוספים שונים כגון אוסף מוזיאון תל אביב, מוזיאון ישראל ומוזיאון חיפה לאמנות.
חוויאג'

חוויאג' (בערבית: حوائج מצרכים) הן שתי תערובות תבלינים תימניות מסורתיות, המשמשות האחת לתיבול מרק והשנייה לתיבול קפה. 
בנוסף ישנו גם תבלין עיראקי הנקרא "חוואיג' לעוגיות" ומשמש בעיקר לאפייה.